**2018**

Magyar Építész Kamara Táj- és Kertépítészeti Tagozat

Vezetőségi programunk mottója:

**„Egyedül semmik vagyunk, közösen többet tehetünk!”**

A Tagozat, illetve a Tagozati vezetőség 2018-ban is a szervezeti szabályzatában meghatározott módon, illetve legutóbbi tagozati gyűlésen közösen meghatározott célok érdekében végezte munkáját. A vezetőség felhatalmazást kapott a nyolc évvel ezelőtt megkezdett tagozati munka folytatására. Ennek fontos eleme a személyi összetételében megújult MÉK elnökséggel való kapcsolatok erősítése.

A Tagozat megújított vezetősége a korábbi vezetőségben kialakult munkamegosztás fenntartása mellett támogatta, hogy Karádi Gábor *(újonnan megválasztott vezetőségi tag)* a MÉK szakmagyakorlási munkabizottság *(illetve az új MÉK elnökségi feladatmegosztás szerinti munkacsoportok)* munkájába kapcsolódjon be, ott képviselje a Tagozatot, miközben Szloszjár György folytassa a Díjszámítási munkabizottságban, valamint a „Beszámoló és Jogosultsági Vizsga Szakértői Testületben” végzett munkát. A vezetőség felkérte Nemes Zoltánt *(a korábbi vezetőség tagját)* hogy továbbra is Ő képviselje a Tagozatot a MÉK Továbbképzési munkabizottságában.

A Tagozat megújított vezetősége - *a tagokkal való közvetlenebb kapcsolattartás és információcsere érdekében* – 2018-ban aktualizálta elérhetőségeiket annak érdekében, hogy a tagozati híreknek a MÉK honlapján való közzétételén túl célzottan, személyre szóló levelekben is tájékoztatni lehessen a tagokat a Tagozat munkájáról és a rendezvényeiről.

A vezetőség döntött arról is, hogy a Tájépítész Szövetséggel való szorosabb együttműködés érdekében minden második vezetőségi ülés a Szövetség elnökségével közös ülés legyen. Cél a közös ügyek és feladatok rendszeres megbeszélése ezzel kapcsolatban a vezetőség támogatta Bardóczi Sándor javaslatát arról, hogy a Szövetséggel közös ülések a TÁJÉPÍTÉSZ SZALON keretei között fehér asztal mellett kerüljenek megrendezésre.

A vezetőség *– a Szent István Egyetem Tájépítészeti és Településtervezési Karával, a MTA-val, az MMA-val és az MTSZ-el együttműködve* - megkezdte a MŐCSÉNYI100 programsorozat előkészítését, amelynek keretében 2018-ban egy könyv kiadása előkészítésre, 2019-ben pedig konferencia és kiállítás rendezésére, valamint Mőcsényi Mihály életpályáját bemutató könyv kiadására pályázott az NKA-nál, illetve az MMA-nál.

A MÉK Titkárság részéről 2018-ban is Dér Andrea és Ulrich Tamás voltak azok, akik a legtöbb segítséget nyújtották a tagozati munka szervezésében, illetve a tagozathoz kapcsolódó pályázatok lebonyolításában. Köszönet munkájukért.

Köszönet a MÉK elnökségének és elnökének a tagozati munka és közös ügyeink támogatásáért.

**Tagozatok közötti együttműködések a MÉK-ben**

A MÉK-en belüli közös ügyek igénylik a Terület- és Településtervezési Tagozattal való szoros és rendszeres együttműködést. Ebben a vonatkozásban Liszkay Krisztina *(a tagozat elnöke)* és Auer Jolán vezetőségi tag munkája kiemelkedő fontosságú.

**Szakmapolitikai állásfoglalásaink**

*KEZDEMÉNYEZÉSÜNK A KÓRHÁZKERTEK TERVEZÉSÉRE*

dr Balogh Péter István tájépítész kollegánk javaslatára a Magyar Tájépítészek Szövetséggel együtt 2018-ban kezdeményeztük az Emberi Erőforrások Minisztériuma Egészségügyért Felelős Államtitkárság budapesti kórházfejlesztés előkészítéséért felelős miniszteri biztosánál a tájépítész szakma bevonását a kórházfejlesztések előkészítésébe, mivel úgy láttuk, hogy a közelmúltban lezajlott nagyarányú egészségügyi intézményfejlesztések során a kórházkertek egységes, korszerű szellemben történő megújítására nem jutott elég figyelem. A miniszteribiztos támogatta a kezdeményezést és a biztos képviselőjével megkezdődtek az egyeztetések.

**A tagozat részvétele a jogszabálytervezetek véleményezésében**

A Tagozat vezetősége - *az előző évekhez hasonlóan -* részt vett a készülő törvények és jogszabályok véleményezésében. 2018-ban a szakmagyakorlás szempontjából legfontosabb új dokumentumok „Magyarország és egyes kiemelt térségei területrendezési terveiről szóló törvénytervezet”, illetve a „szerzői jogról szóló törvénytervezetek” voltak. A Tagozat javaslatait a MÉK elnökségén keresztül juttatta el a döntéshozókhoz.

**A tagozat képviselőinek részvétele szakmai tervpályázatok elbírálásában**

A Tagozat delegáltjai 2018-ban is részt vettek szakmai tervpályázatok előkészítésében, illetve a beérkezett pályaművek szakmai értékelésében. A legjelentősebb tájépítészeti tervpályázat a Szeged Főtér tervezésére még 2017-ben kiírt tervpályázat, amelyben a Tagozat kezdeményezésére (a MÉK elnöke támogatásával) a bíráló bizottság 2018-ban kiegészült a MÉK TKT delegáltjával (Fekete Zoltánnal).

**MÉK diplomadíjak**

A Tagozat vezetősége kiemelten fontosnak tartotta a fiatalok munkájának megismerését megismertetését és a legjobbak elismerését. Ezért a MÉK diplomadíj pályázatok sorában a Tagozat minden évben meghirdette, lebonyolította és elbírálta a kamarai diplomadíj pályázatra beérkezett munkákat. *(A bírálóbizottság tagjai a Tagozat vezetőségének tagjai voltak).*

**A MÉK Tagozat és más szakmai szervezetek együttműködése**

A Tagozat megalakulása óta kiemelt jelentőségűnek tartja a társ *(szakmai)* szervezetekkel való együttműködést. A MÉK Tagozat a tájépítész szakmapolitika összes meghatározó kérdésében rendszeresen egyeztet és együttműködik Magyar a Tájépítész Szövetséggel. AZ MTSZ elnöke, illetve a Szövetség elnökségének tagjai több alkalommal vettek részt a Tagozat vezetőségének ülésein az együttműködés konkrét módozatai kialakítása érdekében.

Az együttműködés legfontosabb tématerületei:

* közös díjalapítóként az ÉV TÁJÉPÍTÉSZE, illetve az ÉV JUNIOR TÁJÉPÍTÉSZE díjakkal kapcsolatos aktuális kérdések megbeszélése,
* közös szakmai és szakmapolitikai állásfoglalások előkészítése,
* közös rendezvények és programok szervezése és rendezése,
* illetve a jogszabályok véleményezésben való együttműködés.

A Tagozat vezetősége megalakulása óta együttműködik a Szent István) Egyetem Tájépítészeti Karával a képzés és a szakmai továbbképzés gyakorlatorientált irányainak kidolgozásában. A Tagozat kezdetektől részt vett és vesz a Zöldebb Városokért Nonprofit Kft. által létrehozott Green City Tanács munkájában. A Tagozat együttműködik más szakmai szervezetekkel is, mint a Magyar Kertépítő és -fenntartó Vállalkozók Országos Szövetségével *(MAKEOSZ),* a Magyar Önkormányzati Főkertészek Szövetségével (*MÖFÖSZ), a* Zöldtető Építők Országos szövetségével *(ZÉOSZ), a* Magyar Játszótérépítők Szövetségével, valamint a MÉK elnökségén keresztül a Magyar Mérnök Kamarával és a Magyar Urbanisztikai Társasággal.

**A Tagozat nagyrendezvényei**

A nagyrendezvények felelőse a Tagozat részéről Bardóczi Sándor volt, akinek munkáját a vezetőség részéről esetenként Szloszjár György és Sándor Tamás segítette.

A MÉK Táj- és Kertépítészeti Tagozat 2018 évi programjai között kiemelkedő jelentőségű volt április végén az **ÉV TÁJÉPÍTÉSZE**, illetve az ÉV JUNIOR TÁJÉPÍTÉSZE díjátadó gálával összekötött szakmai konferencia, valamint novemberben az Építészek Háza Kós Károly termében - *a szakmagyakorló tájépítészek körében érdeklődésre számot tartó témákban* - megrendezetett **TÁJÉPÍTÉSZ IRÁNYTŰ** című szakmai nap.

**ÉV TÁJÉPÍTÉSZE**, illetve az ÉV JUNIOR TÁJÉPÍTÉSZE díjakat a Magyar Építész Kamara Táj- és Kertépítész Tagozata, a Semmelrock Stein+Design Burkolatkő Kft és a Magyar Tájépítészek Szövetsége közösen alapította. 2018 április 26-án, „a tájépítészet születésnapján” közel 350 fős szakmai közönség előtt ünnepelte a magyar tájépítész szakma saját kiválóságait a KATONA JÓZSEF Színházban a Tájépítészet Hónapja rendezvénysorozat keretében. A hetedik alkalommal megrendezett díjátadó gálán a 26 jelöltből került a döntőbe **Czakó Márta** **Doma-Tarcsányi Judit és Kuhn András** (Gardenworks), **Dömötör Tamás**, **Szabó Gábor** és **Tatai Zsombor**.

Az ÉV TÁJÉPÍTÉSZE DÍJ-ért versengő 5 finalistát **Fürdős Zsanett** (az epiteszforum.hu főszerkesztő-helyettese), **Götz Eszter** (szabadúszó újságíró), **Veiszer Alinda** (televíziós szerkesztő-műsorvezető), és **Zubreczki Dávid** (az Index újságírója, az Urbanista blog szerkesztője), **Zsuppán András** (Heti Válasz) laudálta a szakmai zsűri, valamint az érdeklődő közönség előtt.

A zsűri **SZABÓ GÁBOR** pályázatát értékelte a legmagasabbra, és neki ítélték a Semmelrock Stein+Design Kft által felajánlott 1.000.000 Ft pénzjutalommal és a formatervezési díjak sorát elnyerő díj objekttel járó rangos szakmai díjat. Szabó Gábor három - kertörökségeink szempontjából igazán jelentős - műemléki rekonstrukciós munkával mutatkozott be: a dégi és a keszthelyi Festetics kastély kertjével, illetve a folyamatban lévő múzeumkerti rekonstrukció tervével.

A szakmai zsűrit **Dr. Szikra Éva**, Ormos Imre emlékérmes tájépítész vezette, akinek a nevéhez többek között a Füvészkert megújítása is kapcsolódik. A külföldi zsűritag 2018-ban a szlovén **Zas Brezar** volt, a Landezine főszerkesztője.

Az ÉV JUNIOR TÁJÉPÍTÉPÍTÉSZE DÍJ-at 2018-ban **Patka Zsuzsa Kincső** kapta**.** A feladat Etyek nagyközség gesztorságában az etyeki városközpont környezetrendezési tanulmánytervének elkészítése volt. A díjat a harmadik díjalapító Semmelrock Stein+Design Kft képviseletében **Barcza Renáta**, a cég marketing vezetője adta át.

Az epiteszforum.hu-n és a tajepiteszek.hu szakmai portálokon lebonyolított közönségszavazást végül **Tatai Zsombor** nyerte. Tatai Zsombor a BFVT Kft munkatársaként olyan fővárosi átfogó koncepciók és stratégiák kidolgozója volt, amely megalapozza a főváros hosszútávú fejlesztéseit és kellő szakmai alapot nyújt Budapest zöld infrastruktúrájának fejlesztéséhez.

A 20 éves Semmelrock ügyvezetője, **Filák Marián** a rendezvényen jelentette be, hogy a döntősöket és az Év Junior Tájépítészét egy közös stockholmi tanulmányútra invitálják.

Az ÉV TÁJÉPÍTÉSZE DÍJ jelöltjeinek munkái, valamint az öt junior pályázó Etyek központjára készült ötletpályázati anyaga a gálát követően két hétig volt látható a FUGA Budapesti Építészeti Központban.

x x x

A Táj- és kertépítészeti Tagozat 2018. november 7-én **TÁJÉPÍTÉSZ IRÁNYTŰ** címmel rendezett szakmai napot az Építészek Háza Kós Károly termében a szakmagyakorló tájépítészek körében érdeklődésre számot tartó témákban.

A tájépítész szakmagyakorlás aktuális kérdéseit felvető **Schuchmann Péter** tagozati elnök megnyitóját követően Jámbor Imre egyetemi tanár emlékezett meg a tájépítész képzés jubileumáról: 75 évvel ezelőtt, 1943-ben indult el az Ormos Szakszeminárium *(az első csoportban Mőcsényi Mihállyal)*. Ettől az időponttól számítjuk a szakterületen végzettek önálló kamarai jogosultságát.

Ezt követően a tagozati vezetőség tagjai **M Szilágyi Kinga** és **Bardóczi Sándor** szóltak a 2019-ben megrendezendő MŐCSÉNYI 100 rendezvénysorozat előkészületeiről, **Karádi Gábor** pedig egy jövőbeni Mőcsényi Díj megalapítása előkészítéséről tájékoztatta a résztvevőket.

**Kolossa József DLA** a Miniszterelnökség építési államtitkárság főosztályvezetője nagy érdeklődéssel várt előadásában a magyar tájépítészek szerepéről, az Európai Táj Egyezmény érvényesítését szolgáló munkatervben a Miniszterelnökség kompetenciájába tartozó feladatokról tartott előadást. Ehhez kapcsolódóan **Dömötör Tamás** építési államtitkárságon dolgozó tájépítész kollegánk a „Zöld városok” program céljairól a „Zöld infrastruktúra hálózat fejlesztési- és fenntartási akciótervek” tapasztalatairól, a program első eredményeiről szólt.

**Szloszjár György** előadásában arról beszélt, hogyan épül be a tájépítészet a hatósági eljárásokba, és hogy milyen az elektronikus közbeszerzés új rendszere.

A szakmai nap második felében a tájépítészeket foglalkoztató cégek sajátos problémáiról a munkaellátottság és a munkaerőpiac problémáiról, a kis szakmából, az általánosan elaprózott cégszerkezetről, a szakmagyakorlók kereseti lehetőségeiről, a rövid, a közép és a hosszú távú kereseti lehetőségekről meghívott előadó **Ríz Ádám** PR szakértő tartott előadást. Ehhez kapcsolódóan Mohácsi Sándor tájépítész beszélt a tájépítész tervezői életpályamodell lehetőségeiről.

Ezt követően a tájépítész tervezési díjakról, a díjszámítás módszertanáról volt szó. **Steffler István** a 2003-as, 2007-es és a mai tájépítész díjszámítás összehasonlító elemzése alapján fogalmazott meg javaslatokat, **Mohácsi Sándor** a díjalap megállapítása problémáiról beszélt javaslatot téve egy olyan „közös kamarai ajánlás” létrehozására, amely szakmai konszenzussal tartalmazná a díjalap számítási alapadatokat és a tájépítészeti költségek adatbázisát. **Terhes Dénes** a német HOAI rendszert mutatta be, **Dulácska Zsolt** építész *(a MÉK elnökségének tagja)* pedig a HOAI honosításának eredményeiről, kilátásairól beszélt.

**Dr. Gács Andrea**  a MÉK szakjogásza a szerzői, felhasználói jogokról, valamint a közbeszerzési eljárásokról, tervpályázatok feltételeiről, szabályozásáról tartott előadást.

Az előadásokat kerekasztal beszélgetés követett, melyet Szloszjár György és Mohácsi Sándor moderált. Ennek keretében fogalmazódtak meg javaslatok a MÉK táj-, és kertépítészeti tagozat szakmai munkája megújítására, a szakmán belüli együttműködések erősítésére.

A szakmai nap eredményeit az elhangzott előadások, hozzászólások alapján Schuchmann Péter foglalta össze.

Összeállította:

Schuchmann Péter

a Tagozat elnöke

Budapest, 2019. január 28.